Rrëzohet avioni me 189 udhëtarë në Indonezi
Një avion me 189 veta është rrëzuar të hënën në Indonezi pak pasi u ngrit nga aeroporti në Jakarta.
Një aeroplan i kompanisë Lion Air me 189 udhëtarë dhe ekuipazh në bord u rrëzua në det 13 minuta pas nisjes nga Xhakarta, thanë zyrtarët indonezianë. Zhytësit që u dërguan në vendin e ngjarjes arritën të nxjerrin pjesë nga trupat e viktimave ndërsa një zëdhënës postoi në Twitter fotografi, ku dukeshin sende të ndryshme si një telefon celular, libra, çanta dhe pjesë të trupit të avionit të mbledhur nga anijet e kërkim-shpëtimit. Ata thanë se midis udhëtarëve ishin një i mitur dhe dy foshnje. Agjencia indoneziane e kërkim-shpëtimit është në kërkim të trupit të avionit që u rrëzua në veri të ishullit Java. Një zyrtar i agjencisë tha se nuk ka të mbijetuar. Aeroplani u rrëzua në ujëra me thellësi 30 deri në 35 metra. Fluturimi JT610 nga Jakarta duhej të përfundonte në qytetin Pangkal Pinang në ishujt Bangka Belitung. Ende nuk dihen shkaqet e rrëzimit të tij. Aksidenti është i pari që përfshin një Boeing 737 MAX, një avion i ripërtërirë, i shitur gjerësisht dhe me shpenzime më të vogla të karburanteve. Prodhuesi i aeroplanit shkroi në twitter se ishte në dijeni të një aksidenti dhe po "monitoronte nga afër" situatën.